**Gran d'arrasim vert**

 Qu'i avè un còp un òmi qu'i avè tres gojatas e qu'anava a la jornada tot jorn dont lo bon Diu hadè. Passava pr'un gran pont pr'anar au trabalh, lo matin lèu, lo desser neits. Un desser, l'òmi que tròba un chirp suu Pont, e, d'un pos de pè, lo gita hens l'aiga. L'andoman matin en passans, que tròba enqüèra lo chirp suu Pont ; e que balha un pos de pau en 'queth chirp enqüèra.

 — E totjamès te tròbi aquí, chirp ! ce ditz l'òmi.

 Lo desser que torna passar : tròba l'aujami suu miei deu pont. Eth volè passar pr'ua part, lo chirp lo sautava au travèrs, volè passar per l'auta, lo chirp tanben : a la fin l'òmi li balhèt enqüèra un pos d'esclòp. Lavetz aqueth chirp que s'arrevira e se bota a parlar a l'òmi :

 — Escota, òmi. Me toquis pas mes. Percé jo que sui ací per la mia peniténcia.

 Lo jornalèr qu'arribèt a socasi, qu'avè hòrt ua gran paur. Las mainadas li demandèren :

 — Qu'as donc tu, papà ?

 — A ! mainadas, ce ditz, qu'èi trobat un chirp suu camin, l'èi trobat tres jorns arron ; anueit que s'es rebutat e que m'a parlat.

 Ce ditz ua gojata :

 — E donc, papà, lo rebutis pas, en 'queth chirp, adocís-lo, benlèu que't haré mau.

 Ce ditz la segonda :

 — E que vòs har d'un chirp ? Tuaràs-lo, te !

 L'andoman, lo jornalèr que tròba enqüèra aqueth chirp en arribans suu pont.

Ce ditz lo chirp :

 — Vòs te mingi, òmi maishant ?

 — Ò ! Non, ce ditz l'òmi, demanda-me çò que vulhis, t'ic prometrèi.

 — Tu qu'as tres hilhas, me'n vòs balhar ua?

 — Òc, ce ditz eth, au mens se't vòlen.

 — Demandaràs-las ic au ser, ce ditz lo chirp.

 — E quau vòs ?

 — Demandaràs a la permèira.

 E valà l'òmi qu'arriba a socasi lo desser :

 — A ! mon Diu, mainadas, aqueth chirp que'm vau devorar se voletz pas l'esposar ua de vosatis.

 Ce ditz la grana :

 — E qui voletz que vulhi d'un chirp ?

— Ò ! E ben, se voletz pas l'esposar, serèi minjat.

 — Per jo ne'u vui pas.

 L'andoman l'òmi que torna passa'u pont :

 — E donc, que t'a dit ? ce ditz lo chirp.

 — Ò ! Que m'a dit ne't vòu pas, percé qu'es chirp.

 — E ben, demandaràs a las autas duas, que se causissin l'ua o l'auta.

 Lo desser l'òmi qu'arriba a socasi :

 — Ò ! Mainadas, cau que l'ua o l'auta que prenitz lo chirp o que sui mòrt au matin.

 — E donc papà, ce ditz l'auta, jo lo vui pas.

 — Papà, ce ditz la darrèira, e donc mélher que tu la mòrt, jo que'u preirèi, vui pas que

siis devorat tot viu pr'ua mala bèstia.

 L'òmi que torna passa'u pont :

 — Que t'an dit aquest' còp? ce ditz lo chirp.

 — La mei joena que't vòu.

 — E donc, diràs-la que se rendi ací doman matin, qu'eiram esposar.

 La gojata qu'arriba au pont lo matin, lo chirp lo sauta dehens la pòcha, e que se'n van

a la glísia esposar. Après, lo chirp que la mièt a un bèth castèth. Lo desser, pardí, caloren

anar dromir amassa : la gojata, que la dava pena. Mes quan estoren hens la crampa, se

trobèt dab un bèth gojat :

 — Lo jorn que sui chirp e la neit òmi, ce dishot eth. Pendent sèt ans que sera atau

per la mia peniténcia. Mes ne'n parlis pas a digun au monde.

 Aquò qu'es un secret que digun ne diu conéisher.

 A la hilha deu jornalèr qu'avot de bèras pelhas, e gents per la servir, arren ne li

mancava au castèth de l'òmi-chirp ; qu'èran rics, rics, qu'avèn aur e argent a tota pòcha.

Las soas sòrs qu'èran suspresas de 'quò ; era que las anava véder, mes lo son òmi jamès.

Qu'aurén bien volut saber com vivè dab eth, mes jamès ne'n vedè arren : e era jamès ne las

i volè díser.

 Au cap d'un an la hemna deu chirp que hit vàder un mainatge bròi com un jorn e que

se semblava pas briga a un chirp. Lavetz las sòrs la catiglèren tant que se dishèt anar, las i

dishot tot, que son òmi qu'èra chirp lo jorn, mes la neit qu'èra un òmi, tot joen, bèth e bròi

com se n'i vedè pas, e aquò que divè durar sèt ans, après que damoraré òmi totjamès. Lo

ser, quan se n'estot tornada, trobèt pas lo chirp enlòc, ni son òmi, ni arren : lo castèth qu'avè

desapareishut tanben.

 Lavetz, la gojata que part, se'n va dab lo son mainatge en s'amassans lo pan. E

caminar, e caminar, a la fin arribèt au castèth deu Só. Li condèt donc sa vita e çò que li

arribava, e lo demandèt com divè har per tornar trobar lo son òmi.

Lo Só li balhèt un coelh d'aur e li dishot :

 — Jo n'èi pas lo poder de te tornar ton òmi, mes aqueth coelh t'ajudarà a lo retrobar.

Adara, da en avant, e arribaràs au castèth de la Lua.

 La hemna se'n va en avant, en avant, tròba lo castèth de la Lua. Torna har lo son

replic, e la Lua Ii balhèt un traolh d'aur.

 — Da en avant, da totjamès en avant, ce li dishot, e arribaràs au castèth deu Vent.

La hemna que torna se méter en camin, e har camin, e har camin, arriba au castèth deu

Vent. Lo Vent qu'escotèt son conde e Ii balhèt las gusmèras d'aur. Après que li dishot :

 — Vei-te'n en tau vila, tròba-te a la pòrta de la glísia quan sòrtin, que'n veiràs un, lo

vent que li harà tombar lo capèth, aqueth que serà ton òmi.

Aprocharàs-te d'eth e te haràs conéisher. Adara ton òmi t'a oblidada e que vèn de se tornar

maridar.

 La hilha deu jornalèr que tornèt partir e qu'arribèt en 'quera vila. Quan la gent sortiren de

la glísia que va véder un mossur abilhat com un prince, un còp de vent li gitèt lo capèth. Lo

son mainatge qu'èra aquí pròche dab era, que li amassa en disens :

 — Là, papà, qu'atz aquí lo capèth.

 L'òmi, susprés, qu'espièt lo mainatge e sa mair, mes ne'us coneishot pas, e que se n'anot.

 La hemna que'u seguit de lunh, dinc'a quan lo vit qu'entrava a socasi.

E que s'apresentèt aquí per demandar s'avèn daun d'ua goja, o se la podèn lotjar en

quauque cunh de crampa. La prenoren per trabalhar dahòra. Tot desser, quan avè acabat

son aubratge, se n'anava hilar hens la hornèira.

La dauna, ua neit, que tròba :

 — A ! Lo bèth coelh qu'as aquí ! Me'u vòs vénder?

 — Ò ! Non, se pòt pas vénder, mes se'm deishètz passar ua neit dab lo mèste, que ve'u

balhi.

 — Òc ben de verai, ce ditz la hemna.

 Mes la dauna qu'avè botat la lampa devath lo leit de son òmi, e eth que dromiva sarrat.

L'auta que l'aperèt tota la neit :

 — Gran d'Arrasim Vert, mon amic ! Gran d'Arrasim Vert, mon amic !

 Mes jamès ne'u podot revelhar.

 L'andoman la dauna trobèt la goja a la hornèira que traolhava :

 — Ò ! lo bròi traolh ! Me'u vorrés pas vénder?

 — Ò ! non, se pòt pas vénder, mès se'm deishetz passar ua neit dab lo vòst' òmi, que ve'u

balhi.

 — Òc ben de verai, ce ditz la hemna tota urosa.

 E la goja que passèt ua auta neit hens la crampa de Gran d'Arrasim Vert, e tota la neit que

l'aperèt :

 — Gran d'Arrasim Vert, mon amic ! Gran d'Arrasim Vert, mon amic !

 Mes, jamès ne'u podot revelhar pr'amor la dauna Ii avè balhat ua búuratge per lo har

dromir sarrat.

 Lo ser après, la dauna tròba la goja que gusmerava :

 — Ò ! Las bròias gusmèras d'aur ! B'ès tu arnesada de bròias manèitas ! Me las vorrés pas

vénder, hilha ?

 — Ò ! non, se pòden pas vénder, mes se'm deishetz passar ua neit dab lo vòst' òmi, que

ves las balhi.

 — Òc ben de verai.

 E la goja que tornèt aperar Gran d'Arrasim Vert que dromiva :

— Gran d'Arrasim Vert, mon amic ! Gran d'Arrasim Vert, mon amic !

 Mes Gran-d'Arrasim Vert ne responè pas. Lavetz era que li tirèt un petit cochin qu'avè

devath lo cap e lo soguèt a tèrra. Gran d'Arrasim Vert se revelhèt e suu còp la coneishot :

 — Tu qu'ès aquí ! Ma hemna que'aví perduda !

 L'andoman Gran d'Arrasim Vert que hit un disnar de haurs. A mei disnar, que se luva :

 — Qu'ètz ací tots haurs, que'm vatz díser quau es l'aceiratge qui vau lo mès en ua hapcha.

 — Lo permèr aceiratge ! ce dishoren tots los haurs.

 — E ben, de 'quera hemna aquí qu'èi avut lo permèr mainatge e qu'es la que me vui

guardar.

 E que renvièt la segonda hemna dont avè e que se guardèt la hilha deu jornalèr.

Qu'i èri jo ger, que l'aví vista.

 (Condat en 1883 per la Maria Bolades, esposa Dauba, meitadèra,

 cinquanta ans, vaduda a la Bohèira e demorants a Escorça, quartièr de Cap-de-Pin)